ગુજરાતની મુખ્ય ધારા આ કારણે શાકાહારની મનાય છે જે વ્યવહારમાં નથી. આ છાપ ભૂંસવી અઘરી છે કારણ કે મારી ‘ગુજરાતીતા’ માટે મારે આ વ્યાખ્યામાં ફિટ થવું પડશે. એટલે હું માંસ ખાતો હોઇશ તો એ બાબતમાં અપરાધભાવ હશે અને એ વાત હું પ્રગટ નહીં થવા દઉં. કોઈ નૉન-ગુજરાતી મને ચિકન ખાતો જોશે તો આશ્ચર્યથી કહેશે કે “તમે ગુજરાતી થઈને ચિકન ખાઓ છો?” હું પણ વિચિત્ર મનોદશામાં હોઇશ અને એનો જવાબ આપીશ કે “હા, હું ગુજરાતી છું પણ આ આબતમાં હું જુદો પડું છું” આમ હું પણ મારા જવાબથી એક અર્થહીન કિંવદન્તીને જ મજબૂત બનાવું છું! આને કારણે એક ખોટા સિદ્ધાંતને નવી તાકાત મળે છે.